**ОХРАНИТЕЛИ, ЗАГИНАЛИ ОТ ЗАДУШАВАНЕ**

**I. Обстоятелства**

Двама охранители, които са били нощна смяна, са заварени от дневната смяна, лежащи на леглата в помещението, в което е определено за тях, в безпомощно състояние. Извиканият лекарски екип установява смъртта им, причинена от задушаване.

Помещението се е отоплявало с печка на дърва и въглища.

**II. Причини за злополуката, нарушени нормативните актове и лица допуснали нарушения:**

1. При извършена проверка в проверявания обект се констатира, че работодателят не държи на разположение на контролните органи екземпляр от правилника за вътрешния трудов ред и документи, свързани с разпределението на работното време и организацията на работа, с което е нарушил чл.403а, ал.1 от Кодекса на труда.

2. Работодателят не е изискал от службата по трудова медицина заключение за пригодност на работещите да изпълняват дадения вид работа, в т.ч. на пострадалите лица, в нарушение на чл.11, ал.2, т.4 от Наредба №3 за условията и реда за осъществяване дейността на службите по трудова медицина (ДВ, бр.14/2008г.) и във връзка с чл.16, ал.1, т.2а от Закона за здравословни и безопасни условия на труд (обн. ДВ бр. 124/1997г.).

3. Не се представиха протоколи, удостоверяващи съответствието на работната среда, трудовия процес, използваната технология и работното оборудване с нормите и изискванията за безопасни и здравословни условия на труд посредством подходите, методите и формите за извършване на оценката на риска, с което е нарушена разпоредбата на чл. 217, ал.1 от Наредба №7 за минималните изисквания за здравословни и безопасни условия на труд на работните места и при използване на работното оборудване (обн. ДВ бр.88/99 г.).

4. При извършена проверка на 05.01. и 08.01.2016 г. се констатира, че не е проведен извънреден инструктаж на работниците и служителите след настъпилата на 04.01.2016 г. злополука, в нарушение на чл.16, ал.1, т.1 от Наредба № РД-07-2 за условията и реда за провеждането на периодично обучение и инструктаж на работниците и служителите по правилата за осигуряване на здравословни и безопасни условия на труд (обн. ДВ бр.102/22.12.2009 г.).

5. Работодателят не е планирал превантивни мерки и методи на работа, които да осигуряват подобряване нивото на защита на работещите, в съответствие с оценка на риска за здравето и безопасността, с което е нарушил чл.16, ал.1, т.2 от Закон за здравословни и безопасни условия на труд /обн. ДВ бр.124/97г./ и чл.5, ал.1, т.1 от Наредба №5 от 11 май 1999 г. за реда, начина и периодичността на извършване на оценка на риска (обн. ДВ бр.47/1999 г.).

6. Не е документиран инструктажът на работното място на работещите като „пазач въоръжена охрана“ на обекта по правилата за осигуряване на здравословни и безопасни условия на труд, с което е нарушена разпоредбата на чл.11, ал.5 във връзка с чл.13, ал.1 от Наредба № РД-07-2 за условията и реда за провеждането на периодично обучение и инструктаж на работниците и служителите по правилата за осигуряване на здравословни и безопасни условия на труд (ДВ бр.102/22.12.2009 г.).

При проверката са констатирани и други нарушения на трудовото законодателство, нямащи пряко отношение към трудовата злополука.

**III. Предприети мерки:**

Дадени са предписания за всяко констатирано нарушение и е потърсена административно наказателна отговорност на работодателя за установеното в т.1 нарушение.